Diari Oficial de la Generalitat Valenciana


Sumari del DOGV 6423, del 23-12-2010 (2010/13471)

ORDRE 22/2010, de 10 de desembre de 2010, de la Conselleria de Medi Ambient, Aigua, Urbanisme i Habitatge, per la qual es convoquen per als exercicis 2011-2012 les ajudes a ens locals per a l'execució d'obres en matèria d'abastiment d'aigua, sanejament i defensa contra avingudes, com també altres actuacions relacionades amb aquestes obres.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6423

Data del DOGV
:   23-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13945


Data del document
:   10-12-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 22/2010, de 10 de desembre de 2010, de la Conselleria de Medi Ambient, Aigua, Urbanisme i Habitatge, per la qual es convoquen per als exercicis 2011-2012 les ajudes a ens locals per a l'execució d'obres en matèria d'abastiment d'aigua, sanejament i defensa contra avingudes, com també altres actuacions relacionades amb aquestes obres. [2010/13855]
Dins dels crèdits assignats als corresponents programes pressupostaris, la Conselleria de Medi Ambient, Aigua, Urbanisme i Habitatge ha realitzat una previsió per a obres de baix pressupost la iniciativa i execució de les quals vaja a càrrec de les entitats locals de la Comunitat Valenciana en matèria d'abastiment d'aigua, sanejament i defensa contra avingudes, com també altres actuacions relacionades amb aquest tipus d'obres.
A fi de donar suport a actuacions com les descrites, mitjançant l'Ordre de 22 de maig de 2008 d'aquesta Conselleria, es van establir les bases reguladores per a la concessió d'ajudes, les quals van ser publicades en el Diari Oficial de la Comunitat Valenciana núm. 5775, de 2 de juny de 2008, i mitjançant aquesta ordre s'acorda iniciar la convocatòria pública de concessió de les referides subvencions per als exercicis 2011 i 2012.
Amb aquesta finalitat, i per raó de les facultats que em confereix l'article 28 e) de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública Valenciana, de la Generalitat,
ORDENE
Article 1. Aprovació de la convocatòria i objecte de la subvenció
Aprovar la convocatòria de subvencions, en règim de concurrència competitiva, per als exercicis 2011-2012, l'objecte de la qual és la realització d'obres de baix pressupost, no superior a 100.000 euros, en matèria d'abastiment d'aigua, sanejament i defensa contra avingudes, com també altres actuacions relacionades amb aquest tipus d'obres, la iniciativa i execució de les quals vaja a càrrec dels ens locals de l'àmbit territorial de la Comunitat Valenciana.
Aquesta convocatòria es regula mitjançant les bases publicades en el Diari Oficial de la Comunitat Valenciana núm. 5775, annex de l'Ordre de 22 de maig de 2008, de la Conselleria de Medi Ambient, Aigua, Urbanisme i Habitatge.
Les obres subvencionades han de ser iniciades després de la data de notificació de resolució definitiva de concessió.
Les obres que durant l'any 2010 van ser declarades d'emergència, ateses les seues característiques, poden haver sigut iniciades durant aquell any, després d'aquesta declaració. S'ha de fer constar aquesta circumstància en l'imprés de sol·licitud, i aportar també els documents indicats en l'apartat corresponent d'aquesta.
Article 2. Finançament i import global aproximat
La convocatòria de les ajudes establides en aquesta ordre s'ha de tramitar pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la concessió està condicionada a l'existència, en els pressupostos dels exercicis 2011-2012, de crèdit suficient i adequat.
Tots els actes dictats en els expedients de subvenció s'entendran condicionats al fet que, en dictar la corresponent resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
L'import total màxim destinat a les subvencions és de:
Anualitat 8297 004.367,00 €
Anualitat 2012 1.000.000,00 €
Aquestes anualitats es financien a càrrec de l'aplicació pressupostària 16.46.55.172.40.316.36, línia de subvenció T0004. El pagament de les subvencions es farà per ordre de registre d'entrada en la Conselleria, de la documentació justificativa de la realització de l'obra, fins a exhaurir la disponibilitat pressupostària de cada anualitat.
La quantia indicada té caràcter estimat i queda condicionada, com s'indica en el primer paràgraf d'aquest apartat, a l'existència de crèdit en 2011-2012.
Article 3. Presentació de sol·licituds i documentació
Les sol·licituds s'han d'efectuar d'acord amb el model de sol·licitud, i aportar els documents que s'hi allisten, i s'han d'adreçar a la Direcció General de l'Aigua; carrer de Francesc Cubells núm. 7, 46715,València.
Les sol·licituds s'han de presentar en els corresponents registres generals de la Conselleria de Medi Ambient, Aigua, Urbanisme i Habitatge sitis a la seu central del carrer de Francesc Cubells núm. 7, de València i als serveis territorials de Castelló i Alacant, sitis respectivament al carrer dels Germans Bou, núm. 47, i l'avinguda d'Aguilera núm. 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de règim jurídic de les administracions públiques i del procediment administratiu comú.
Tant els impresos com la informació sobre l'ordre poden obtenir-se a través de la pàgina web de la Generalitat, la direcció d'Internet de la qual és http://www.cma.gva.es, a l'enllaç de Recursos hidràulics, apartat Ajudes i subvencions.
Article 4. Termini de presentació de sol·licituds
El termini de presentació de les sol·licituds és de quinze dies hàbils a partir de l'endemà de la publicació d'aquesta convocatòria en el Diari Oficial de la Comunitat Valenciana.
Les obres que després d'aquesta data siguen declarades d'emergència poden ser sol·licitades en l'ordre de l'any 2012, sempre que aquesta així ho establisca i hi haja crèdit adequat i suficient en els pressupostos de l'exercici corresponent.
Article 5. Notificació de la resolució i publicitat de les subvencions concedides
Els procediments de notificació i publicitat a què fan referència les bases vuitena i novena de l'annex de l'Ordre de 22 de maig de 2008 de la Conselleria de Medi Ambient, Aigua, Urbanisme i Habitatge s'han de realitzar mitjançant exposició en el tauler d'anuncis de la Conselleria de Medi Ambient, Aigua, Urbanisme i Habitatge, siti al carrer de Francesc Cubells núm. 7 de València, i publicació en el Diari Oficial de la Comunitat Valenciana.
Article 6. Termini de justificació de la subvenció
L'obra ha de ser executada, i remesa la totalitat de la documentació justificativa de la realització d'aquesta a la Conselleria de Medi Ambient, Aigua, Urbanisme i Habitatge, una vegada transcorregut el temps assenyalat per l'entitat local en el calendari de terminis (annex III) a partir de la recepció de la notificació de la concessió.
Article 7. No subjecció a l'article 107.1 del Tractat de funcionament de la Unió Europea
Les ajudes convocades mitjançant aquesta convocatòria no requereixen notificació a la Comissió Europea pel fet de no reunir els requisits de l'article107.1 del Tractat de funcionament de la Unió Europea, a l'efecte previst en el Decret 147/2007, de 7 de setembre, en ser exclusius beneficiaris d'aquestes les entitats locals de la Comunitat Valenciana, les quals són entitats que no exerceixen activitats econòmiques en què puguen oferir béns o serveis en el mercat. Per això no hi ha la possibilitat de falsejament de la competència.
Article 8. Interposició de recursos
Contra aquesta ordre, la qual posa fi a la via administrativa, les persones interessades poden interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant de l'òrgan que ha dictat aquesta disposició en el termini d'un mes comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener. I això, sense perjudici de la possibilitat que les persones interessades puguen exercir, si és el cas, qualsevol altre procediment que estimen procedent.
DISPOSICIONS FINALS
Primera. Aplicació supletòria
En tot allò no regulat en aquesta ordre s'ha d'aplicar el que disposen el Decret legislatiu, de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana; els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.
Segona. Entrada en vigor
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
València, 10 de desembre de 2010
El conseller de Medi Ambient, Aigua, Urbanisme
i Habitatge, i vicepresident tercer del Consell,
JUAN GABRIEL COTINO FERRER